Osanna (Fl-okkażjoni tal-miġja tal-Papa Ġwanni Pawlu II fostna) ĠORĠ ZAMMIT Imsaħħab is-sema, imqalleb il-baħar Theddida f'kull mewġa, Mulej, Int sawwart Biex naqra ta' ġifen inħakem u tfarrak U n-nies tiegħu kollha kenn sabu f'din l-art. U fost il-baħħara li hawn kellhom merħba Kien hemm dak li ressaq lejn ħdan il-Mulej Lil artna u lil ġensna li ħatru b'missieru U b'hekk għożżewh dejjem, għal-lum u għal li ġej. Tempesta oħra ħarxa xxebilket mis-sema Li mlietu bil-ħlejjaq tal-bniedem qerried U l-bnazzi tas-sliem kien mill-bogħod beda jżernaq U fik Missier ieħor kulħadd jara ried. U issa jmiss lilna, Missier ejja fostna Kif darba l-appostlu ġibilna t-twemmin Ejj'int biex iġġeddu, ejj'int biex isaħħu Ejj'int biex twettaqna għall-milja tas-sninl Għalhekk dawn il-Gżejjer qed jidwu bil-għana Ta' ferħ u ta' merħba lil min f'idu jżomm L-imfietaħ tas-Saltna, li min 'l Alla jikseb Iqimu bl-għemil u bil-qalb u bil-fomm. Osanna ngħajtulek, Missier, u l-Osanna Ġo qalbna nnaqqxuha għaż-żmien kollu li ġej Għax fik Kristu ieħor naraw, int Ragħaj tajjeb li t-triq turi lilna lejn ħdan il-Mulej. 20-21 ta' Frar, 1990